钦定古今图书集成/理学汇编/字学典/第048卷 > 唐张怀瓘书断 > 《章草》
## 钦定古今图书集成/理学汇编/字学典/第048卷 > 唐张怀瓘书断 > 《章草》

按：章草者，汉黄门令史游所作也。卫𢘆、李诞并云：“汉
初而有草法，不知其谁。”萧子良云：“章草者，汉齐相杜
操始变槁法。”非也。王愔云：“汉元帝时，史游作《急就章》，
解散隶体，麤书之，汉俗简堕，渐以行之。”是也。此乃存
字之梗概，损隶之规矩，纵任奔逸，赴速急就，因草创
之义，谓之草书。惟君长告令臣下则可。后汉北海敬
王刘睦善草书，光武器之。明帝为太子，尤见亲幸，甚
爱其法。及睦临病，明帝令为草书尺牍十馀首，此其
创开草书之先也。至建初中，杜度善草，见称于章帝，
上贵其迹，诏使草书上事。魏文帝亦令刘广通草书
上事，盖因章奏，后世谓之章草，惟张伯英造其极焉。
韦诞云：“杜氏杰有骨力，而字画微瘦，惟刘氏之法，书
体甚浓，结字工巧，时有不及。张芝喜而学焉，转精其
巧，可谓草圣。超然绝后，独步无双。”怀瓘案：章草之书，
字字区别。张芝变为今草，如其流速，拔茅其茹，上下
牵连，或借上字之下而为下字之上，奇形离合，数意
兼包，若悬猿饮涧之象，钩琐连环之状，神化自若，变
态不穷。呼史游草为章，因张伯英草而谓也。亦犹篆，
周宣王时作，及有秦篆，分别而有大小之名。魏晋之
时，名流君子一概呼为草，惟知音者乃能辨焉。章草
即隶书之捷草，亦章草之捷也。案杜度在史游后一
百馀年，即解散隶体，明是史游创焉，史游即章草之
祖也。